Neymar va Dani Alves Parijga yana bir yulduz futbolchini chaqirdi

«PSJ»ning yangi futbolchilari Neymar va Dani Alves «Arsenal» hujumchisi Aleksis Sanches bilan bog‘lanib, uni Parij klubiga kelishga undagan. Bu haqda El Mercurio xabar tarqatdi.
Oxirgi vaqtlarda chililik futbolchi London klubidan ketishi haqida xabarlar tarqalgan. 28 yoshli futbolchiga parijliklardan tashqari «Monako» va «Manchester Siti» klublaridan qiziqish mavjud.
O‘tgan haftada «Arsenal» bosh murabbiyi Arsen Venger Sanches shartnomani uzaytirmasa ham jamoada qolishi haqida ma'lum qilgandi.
6 avgust kuni esa u Sanchesni Angliya Superkubogi uchun «Chelsi»ga qarshi kechgan o‘yin qaydnomasiga ham kiritmadi. 7 avgust kungi intervyusida u jamoada futbolchilar ko‘payib ketgani, yozgi transferlar vaqtida ba'zi futbolchilar sotilishi mumkinligini aytdi.
Qayd etish kerakki, Sanches «Barselona»daligida, 2013/14 yilgi mavsumgacha Neymar va Dani Alves bilan birga o‘ynagan.
U londonliklar safida o‘tgan 3 mavsumda 145 o‘yinda maydonga tushib, 72 gol urdi. Uning klub bilan amaldagi shartnomasi muddati 2018 yil yozigacha tuzilgan.